Anexă la Hotărârea Consiliului Judeţean Maramureş nr.____/__ februarie 2020

REGULAMENT

pentru efectuarea transportului rutier, contra cost, de persoane prin servicii regulate 
pe raza judeţului Maramureş
CAPITOLUL I. Dispoziţii generale


Art. 1. (1) Prin prezentul regulament pentru efectuarea transportului  rutier contra cost de persoane prin servicii regulate pe raza județului Maramureș, denumit în continuare regulament, a fost elaborat avându-se în vedere prevederile O.U.G. nr. 51/2019 pentru modificarea și completarea unor acte normative  în domeniul transportului de persoane, ale O.G. nr. 27/2011 privind transporturile rutiere și ale Ordinului Ministrului Transporturilor nr. 1158/2336 din 2019 pentru aplicarea Normelor metodologice privind aplicarea prevederilor referitoare la organizarea și efectuarea transportului rutier contra cost de persoane prin servicii regulate la nivel județean.

(2) Transportul rutier contra cost  de persoane prin servicii regulate, la nivel județean se reglementează de către consiliul județean, care reprezintă autoritatea competentă la nivel județean, în condițiile legii.

(3) Regulamentul prevăzut la alin. (1) are ca scop stabilirea regulilor de organizare și funcționare a transportului rutier contra cost de persoane prin servicii regulate pe raza județului Maramureş.


Art. 2. (1) Transportul rutier contra cost de persoane prin servicii regulate trebuie să asigure cerințele de deplasare ale cetățenilor în interiorul județului, în funcție de cererea de transport şi de capacitatea necesară.

(2) Transportul rutier contra cost de persoane prin servicii regulate se organizează și funcționează cu respectarea următoarelor principii:

a) promovarea concurenței între operatorii de transport cărora li s-a atribuit efectuarea traseelor;

b) garantarea accesului egal și nediscriminatoriu al operatorilor de transport la piața transportului public județean;

c) garantarea respectării drepturilor și intereselor utilizatorilor de transport public judeţean;

d) rezolvarea problemelor de ordin economic, social și de mediu ale județului Maramureş;

e) administrarea eficientă a bunurilor aparținând sistemelor de transport proprietate a unităţilor administrativ-teritoriale;

f) deplasarea în condiții de siguranță şi de confort;

g) susținerea dezvoltării economice a județului Maramureş prin realizarea unei infrastructuri de transport moderne; 

h) consultarea asociațiilor reprezentative ale operatorilor de transport, precum și ale utilizatorilor în vederea stabilirii politicilor și strategiilor județene, privind transportul rutier contra cost de persoane și modalitățile de funcționare a acestui serviciu.


Art. 3. Organizarea și funcționarea transportului rutier contra cost de persoane prin servicii regulate are ca obiective:

a) asigurarea competiției dintre operatorii de transport și deschiderea pieţei;

b) creşterea calităţii şi eficienţei serviciului;

c) creşterea siguranței în exploatare şi asigurarea continuităţii serviciului;

d) accesul la serviciul de transport rutier contra cost de persoane şi protecţia categoriilor defavorizate;

e) informarea publicului călător;

f) efectuarea transportului rutier contra cost de persoane în condiții de regularitate, siguranță şi de confort;

g) corelarea capacității mijloacelor de transport de persoane cu fluxurile de călători existente.


Art. 4. În sensul prezentului regulament, termenii și noțiunile utilizate se definesc după cum urmează:

1) activitate de transport judeţean – totalitatea operaţiunilor de transport rutier de persoane, care asigură, nemijlocit, deplasarea persoanelor, cu ajutorul mijloacelor de transport autorizate, între localităţiile judeţului, efectuate în cadrul serviciului de transport contra cost de persoane;

2) autovehicul – orice vehicul rutier care se deplasează prin propulsive proprie; 

3) autobuz - autovehicul cu cel puţin 4 roţi şi o viteză maximă constructivă mai mare de 25 km/h, conceput şi construit pentru transportul de persoane pe scaune şi în picioare, care are mai mult de 9 locuri pe scaune, inclusiv locul conducătorului auto;

4) autogara - spaţiu special delimitat, amenajat şi dotat pentru a permite plecarea şi sosirea autobuzelor, inclusiv a celor aflate în tranzit, asigurând urcarea sau coborârea persoanelor, precum şi condiţii şi servicii pentru autobuze şi pentru persoanele aflate în aşteptare;

5) autoritate competentă - Ministerul Transporturilor, pentru transportul rutier naţional şi internaţional şi consiliile judeţene, pentru transportul rutier contra cost de persoane prin servicii regulate, la nivel judeţean.

6) autoritate de autorizare – compartimentul specializat de transport din cadrul Consiliului Judeţean Maramureş, respectiv Autoritatea de Transport;

7) grafic de circulaţie - document care conţine denumirea traseului, capetele de traseu, autogările, staţiile publice aflate pe traseu, distanţele dintre acestea, orele de plecare/sosire din capetele de traseu şi din staţiile publice/autogările aflate pe traseu, zilele în care se efectuează serviciul de transport, după caz;

8) capăt de traseu - staţia de plecare sau staţia de destinaţie a unui traseu, utilizată pentru urcarea/coborârea, după caz, a persoanelor transportate prin servicii regulate de transport contra cost de persoane;

9) certificat de competenţă profesională - document care atestă pregătirea profesională a unei persoane în domeniul transporturilor rutiere;

10) copie conformă a licenţei comunitare - document în baza căruia se efectuează transport rutier contra cost, eliberat de autoritatea competentă pentru fiecare dintre autovehiculele sau ansamblurile de vehicule rutiere utilizate la transportul rutier contra cost;

11) cursă - parcursul dus-întors realizat de un autobuz între capetele de traseu, în cadrul aceluiaşi serviciu regulat de transport de persoane;

12) document de transport - document care se află la bordul autovehiculului rutier pe toată durata derulării transportului, având înscrise date privind întreprinderea care efectuează transportul, expeditorul, beneficiarul transportului, persoanele transportate, după caz, şi care trebuie să facă posibilă stabilirea categoriei şi a tipului de transport rutier efectuat;

13) inspecţie tehnică periodică - operaţiune de control periodic al vehiculelor aflate în exploatare, care priveşte în principal sistemele şi componentele acestora ce contribuie la siguranţa circulaţiei, protecţia mediului şi încadrarea în categoria de folosinţă;

14) întreprindere - înseamnă orice persoană fizică sau juridică, cu sau fără scop lucrativ, orice asociaţie sau grup de persoane fără personalitate juridică, cu sau fără scop lucrativ, sau orice organism oficial, indiferent dacă are personalitate juridică proprie sau depinde de o autoritate cu o astfel de personalitate juridică, care exercită ocupaţia de transport de persoane, fie orice persoană fizică sau persoană juridică care exercită ocupaţia de transport de mărfuri în scopuri comerciale;
15) licenţă comunitară - document care permite accesul operatorului de transport autorizat la piaţa transportului rutier;

16) licenţă de traseu - document pe baza căruia operatorul de transport rutier efectuează transport rutier județean contra cost de persoane prin servicii regulate, pe un anumit traseu, conform programului de transport;

17) omologare - procedura administrativă prin care autoritatea competentă certifică, conform legislaţiei în vigoare, că un tip de vehicul, un sistem sau o componentă ori o entitate tehnică independentă satisface cerinţele tehnice prevăzute de reglementările în vigoare;

18) operator de transport rutier - întreprindere care desfăşoară activitatea de transport rutier de mărfuri şi/sau persoane, contra cost;

19) manager de transport - persoană fizică angajată a unei întreprinderi sau, în cazul în care respectiva întreprindere este persoană fizică, chiar persoana în cauză sau, în cazul în care se prevede în mod expres, o altă persoană fizică desemnată de întreprinderea respectivă prin contract şi care conduce permanent şi efectiv activităţile de transport ale întreprinderii respective;

20) program de transport județean - program întocmit şi aprobat de autoritatea competentă, prin care se stabilesc traseele/grupele de trasee graficele de circulaţie, numărul autovehiculelor necesare, precum şi capacitatea de transport minimă în vederea efectuării transportului rutier contra cost de persoane prin servicii regulate. Capacitatea de transport a autovehiculului este dată de numărul de locuri pe scaune înscris în certificatul de clasificare pe stele sau categorii;

21) servicii regulate de transport – reprezintă serviciile care asigură transportul de persoane la intervale stabilite pe trasee stabilite, persoanele fiind îmbarcate și debarcate la puncte de oprire prestabilite;
22) staţie publică - spaţiu delimitat, situat pe traseul unui serviciu regulat de transport de persoane, amenajat de către administraţia publică locală, destinat îmbarcării/debarcării persoanelor, semnalizat şi prevăzut cu un panou destinat afişării unor informaţii;

23) traseu județean - parcurs care asigură legătura dintre capătul de traseu de plecare şi capătul de traseu de destinaţie, pe care se efectuează servicii regulate;

24) transport rutier - deplasarea persoanelor sau a mărfurilor cu un autovehicul ori cu un ansamblu de vehicule rutiere, pe un drum deschis circulaţiei publice;

25) transport rutier judeţean – transport rutier care se efectuează  între două localități situate pe teritoriul aceluiași  judeţ;

26) transport rutier contra cost - transport rutier de mărfuri şi/sau persoane efectuat contra plată, prin încasarea unui tarif sau a echivalentului în natură ori în servicii;

27) autovehicul - orice vehicul rutier care se deplasează prin propulsie proprie, cu excepţia vehiculelor care circulă pe şine şi a autovehiculelor cu două sau 3 roţi;

28) transportator rutier – orice intreprindere care în activitatea sa, pentru transportul rutier contra cost al persoanelor, utilizează vehiculele rutiere deținute, în condițiile legii;

29) utilizator al serviciului de transport rutier contra cost de persoane – persoana fizică sau juridică beneficiară a unui serviciu de transport rutier contra cost de persoane.

Art. 5. Consiliul Județean Maramureș, are următoarele atribuții cu privire la serviciul de transport rutier contra cost prin curse regulate, în județul Maramureș:

a) evaluarea fluxurilor de transport de persoane şi determinarea pe baza studiilor de specialitate a cerinţelor de transport public județean de persoane, precum şi anticiparea evoluţiei acestora;

b) stabilirea traseelor/grupelor de trasee județene, precum și a autogărilor/stațiilor publice în care se realizează îmbarcarea/debarcarea persoanelor cu consultarea autorităților administrației publice locale; 

c) elaborarea și aprobarea programelor de transport județean privind serviciul public de transport de persoane contra cost prin curse regulate, precum și a capacităților de transport necesare; 

d) introducerea datelor aferente Programului Județean de Transport în aplicația electronică specifică în vederea organizării licitațiilor publice şi a atribuirii traseelor județene;

e) aprobarea atribuirii traseelor județene și afișarea acestora pe site-ul şi la sediul instituției, a programului de transport judeţean și a calendarului atribuirii electronice în Sistemul informatic pentru atribuirea electronică a traseelor; 

f) introducerea programului judeţean de transport în Sistemul informatic pentru atribuirea electronică a traseelor;

g) actualizarea periodică a traseelor şi a programelor de transport județean prin modificarea acestora în funcţie de necesităţile/cerințele de deplasare ale populaţiei şi în corelare cu transportul public local, interjudeţean, internaţional, feroviar, aerian sau naval de persoane; 

h) întocmirea şi urmărirea realizării programelor de înfiinţare, reabilitare, extindere şi modernizare a sistemelor publice de transport județean, în condiţiile legii;

i) aprobarea studiilor de fezabilitate privind înfiinţarea, reabilitarea, modernizarea şi extinderea unei părţi sau a întregului sistem public de transport județean, aflat în proprietatea publică sau privată a județului;

j) proiectarea şi executarea lucrărilor de investiţii în infrastructura tehnico-edilitară aferentă sistemelor publice de transport județean într-o concepţie unitară, corelată cu programele de dezvoltare economico-socială a localităţilor/județelor, cu planurile de urbanism şi de amenajare a teritoriului, de protecţie a mediului, în conformitate cu reglementările legale în vigoare;

k) emiterea de licenţe de traseu pentru serviciile publice de transport rutier județean de persoane efectuate cu autobuze prin servicii regulate;

l) realizarea seturilor de date spaţiale aferente serviciului public de transport, cu respectarea prevederilor Regulamentului (UE) nr. 1.089/2010 al Comisiei din 23 noiembrie 2010 de punere în aplicare a Directivei 2007/2/CE a Parlamentului European şi a Consiliului în ceea ce priveşte interoperabilitatea seturilor şi serviciilor de date spaţiale (INSPIRE), cu modificările şi completările ulterioare;

m) constatarea contravențiilor şi aplicarea sancţiunilor se fac conform competențelor stabilite, de către împuterniciții președintelui consiliului județean, precum și de către ofițerii și/sau agenții de poliție din cadrul Poliției Române care au calitatea de polițiști rutieri;

n) în vederea aplicării prevederilor de la lit. m), în cazul controalelor în trafic, la solicitarea Consiliului Județean Maramureș, I.S.C.T.R. Agenția Maramureș efectuează controale comune cu împuterniciții președintelui consiliului județean.
CAPITOLUL II. Efectuarea transportului rutier contra cost de persoane prin servicii regulate

Secțiunea 1. Condițiile efectuării transportului


Art. 6. (1) Transportul rutier contra cost de persoane prin servicii regulate asigură cerințele de deplasare ale cetățenilor în interiorul județului Maramureș, în funcție de cererea de transport și de capacitățile disponibile.

(2) Efectuarea transportului rutier contra cost de persoane prin servicii regulate se face cu respectarea cumulativă a următoarelor condiții:

a) se efectuează de către un operator de transport rutier, astfel cum acesta este definit şi licenţiat conform prevederilor Ordonanţei Guvernului nr. 27/2011, cu modificările și completările ulterioare; 

b) se efectuează numai între localităţile judeţului Maramureș; 

c) se execută pe rute şi cu programe de circulaţie prestabilite de către Consiliul Judeţean  Maramureş; 

d) se efectuează de către operatorul de transport rutier cu mijloace de transport, respectiv cu autobuze deţinute în proprietate sau în baza unui contract de leasing, dotate cu aparat de marcat electronic fiscal şi cititor de carduri cu posibilitatea de a transmite date on-line, înmatriculate sau înregistrate, după caz, în judeţul  Maramureș.

Aparatele de marcat electronice fiscale trebuie să îndeplinească toate condiţiile şi funcţiile prevăzute de legislaţia în vigoare şi vor fi utilizate la eliberarea de legitimaţii de călătorie;

e) persoanele transportate sunt îmbarcate sau debarcate în puncte fixe prestabilite, denumite staţii sau autogări, după caz; 

f) transportul rutier contra cost de persoane prin servicii regulate de persoane se execută pe bază de legitimaţii de călătorie individuale, care sunt documente cu regim special, respectiv bilete, abonamente şi legitimaţii speciale;
g) transportul cu autobuzele se efectuează numai pe bază de licenţe de traseu şi grafice de circulaţie, elaborate şi eliberate în condiţiile stabilite prin Normele metodologice privind aplicarea prevederilor referitoare la organizarea şi efectuarea transportului rutier contra cost de persoane prin servicii regulate la nivel judeţean aprobate prin Ordinul Ministrului Transporturilor  nr. 1158/2336 din 2019 și ale Ordonanței Guvernului nr. 27/2011, cu modificările şi completările ulterioare;

(3) Conducătorul mijlocului de transport este obligat să prezinte la controlul în trafic următoarele documente, după caz: 

a) licenţa de traseu şi graficul de circulație al acesteia eliberat de emitentul licenţei; 

b) copia conformă a licenţei de transport, în cazul autobuzelor; 

c) legitimaţia de serviciu valabilă a conducătorului auto, din care să reiasă că este angajat al operatorului de transport;

d) actul prin care se dovedeşte dreptul de muncă în România, în cazul conducătorilor auto străini;

e) asigurarea pentru persoanele transportate şi bagajele acestora pentru riscuri de accidente ce cad în sarcina  operatorului de transport, în copie;

f) certificatul de competenţă profesională al conducătorului auto pentru transportul rutier public de persoane, valabil, după caz;

g) alte documente stabilite de legile în vigoare.


(4) Operatorul de transport căruia i s-a atribuit un traseu în cadrul şedinţei electronice de atribuire trebuie să prezinte în vederea eliberării licenței de traseu un certificat fiscal fără datorii la bugetul general consolidat şi la bugetul local.

 
Art. 7. Transportul rutier contra cost de persoane prin servicii regulate se efectuează în condiţiile respectării prevederilor prezentului regulament, ale actelor normative în vigoare din domeniul transporturilor rutiere, precum şi ale acordurilor şi convenţiilor internaţionale la care România este parte. 

Art. 8. Programele de transport trebuie să asigure dezvoltarea echilibrată şi eficientă, într-un mediu concurenţial real, a tuturor tipurilor de transport rutier contra cost de persoane, stimulându-se folosirea tipurilor de mijloace de transport care asigură grade de poluare scăzute. 

Art. 9. (1) Accesul autovehiculelor în staţiile publice este gratuit şi nediscriminatoriu pentru operatorii de transport rutier cărora li s-au atribuit trasee, conform programelor de circulaţie. 

(2) Accesul autovehiculelor în autogările publice este nediscriminatoriu pentru operatorii de transport rutier cărora li s-au atribuit trasee, conform programelor de circulaţie. 

(3) Încheierea contractelor între deţinătorii de autogară şi operatorii de transport rutier privind accesul în autogară nu poate fi condiţionată de efectuarea unor servicii suplimentare sau pe care operatorul de transport rutier nu le solicită. 

Art. 10. (1) Consiliul Județean Maramureș, eliberează pentru traseele cuprinse în programele judeţene de transport rutier contra cost de persoane prin curse regulate, licenţe de traseu însoţite de graficul de circulație, pe baza hotărârii de atribuire emise de consiliul judeţean.

(2) Licenţele de traseu şi graficele de circulație  vor fi eliberate după  prezentarea de către operatorul de transport rutier a documentului de plată aferent.

(3) Tarifele pentru eliberarea licenței de traseu și a graficului de circulație se stabilesc după cum urmează și se actualizează anual prin hotărâre a Consiliului Județean Maramureş:

a) Tarif pentru eliberarea licenţei de traseu în vederea efectuării transportului rutier contra cost de persoane prin servicii regulate în trafic judeţean (lei/cursă)  - TL = 150 lei x N x T, unde TL = tarif licenţă, N = numărul de curse dus-întors pe zi, efectuate conform graficului de circulaţie, T = perioada în ani pentru care se solicită acordarea licenţei. Fracțiile de timp se rotunjesc la an complet;
b) Tarif pentru înlocuirea graficului de circulație aferent licenţei de traseu în vederea efectuării     serviciului de transport public de persoane prin curse regulate în trafic judeţean(lei/cursă) - TG = 50 lei x N x T, unde TG = tarif grafic de circulație, N = numărul de curse dus-întors efectuate conform graficului de circulaţie, T = perioada în ani pentru care se solicită acordarea licenţei. Fracțiile de timp se rotunjesc la an complet;
c) Tarif pentru eliberarea unui duplicat al licenţei de traseu pentru curse regulate ocazionată de pierderea, sustragerea sau deteriorarea celei eliberate anterior (lei/buc.) - 50% din tariful iniţial;
d) Tarif pentru înlocuirea licenţei de traseu pentru curse regulate  ocazionată de schimbarea denumirii operatorului de transport sau a adresei, a sediului social (lei/buc.) - 50% din tariful iniţial.
Art.11. (1) Programul de transport judeţean, se întocmeşte şi se aprobă prin hotărâre a Consiliului Judeţean Maramureș.

(2) La întocmirea programelor de transport rutier de persoane în trafic judeţean vor fi consultate organizaţiile patronale reprezentative, prin dezbatere publică organizată la solicitarea acestora.

Art. 12. (1) În perioada de valabilitate, programul de transport judeţean poate fi actualizat astfel: 

a) prin prelungirea sau scurtarea traseelor existente, respectiv modificarea unuia sau ambelor capete de traseu, dar numai la iniţiativa consiliilor judeţene şi după aprobarea prin hotărâre a acestora;

b) prin introducerea de noi trasee, la iniţiativa consiliilor judeţene şi după aprobarea prin hotărâre a acestora, cu condiţia ca acestea să nu se suprapună peste traseele existente;

c) prin modificarea numărului de curse de către consiliul judeţean, dar numai la solicitarea consiliului judeţean şi după aprobarea prin hotărâre a acestuia;

d) prin modificarea orelor din graficele de circulaţie de către consiliile judeţene, dar numai la solicitarea consiliului judeţean şi după aprobarea prin hotărâre a acestuia;

e) prin introducerea sau, după caz, înlocuirea de staţii/autogări de către consiliul judeţean, dar numai la solicitarea consiliului judeţean şi după aprobarea prin hotărâre a acestuia;

f) prin eliminarea de staţii/autogări de către consiliul judeţean, dar numai la solicitarea operatorului de transport rutier şi după aprobarea prin hotărâre a consiliului judeţean;

g) prin eliminarea unui traseu care nu a fost atribuit în două şedinţe de atribuire consecutive;

h) prin eliminarea traseelor care urmează a fi incluse în programul public local din cadrul asociaţiilor de dezvoltare intercomunitare, cu acordul operatorului de transport rutier, şi numai după aprobarea prin hotărâre a consiliului judeţean;

i) prin modificarea zilelor din săptămână în care sunt efectuate cursele de pe traseele judeţene şi/sau a perioadei de efectuare a curselor, dar numai la solicitarea consiliului judeţean şi după aprobarea prin hotărâre a acestuia;

j) prin modificarea capacităţii de transport, dar numai la solicitarea consiliului judeţean şi după aprobarea prin hotărâre a acestuia.

(2) În cazurile prevăzute la alin. (1) lit. a), c), d), e), f), i) j), graficul de circulaţie, anexă la licenţa de traseu deţinută de operatorul de transport pentru traseul respectiv, se va actualiza în mod corespunzător conform celor stabilite prin hotărârea consiliului judeţean de actualizare a programului de transport judeţean, eliberându-se în acest sens noi grafice de circulaţie.

(3) În situaţia actualizării programului de transport ca urmare a aplicării alin. (1) lit. g), modificarea ulterioară a traseelor este permisă și prin suprapunerea acestora cu traseul eliminat, prin excepţie de la alin. (1) lit. a) şi b), în condiţiile prevăzute în hotărârea consiliului judeţean.

(4) În perioada de valabilitate a programului de transport judeţean, în cazul în care sunt impuse restricţii de circulaţie de către administratorul drumului pe anumite tronsoane de drum, graficele de circulaţie şi/sau capacitatea de transport prevăzute/prevăzută în programul de transport judeţean se pot/poate modifica de către autoritatea judeţeană de transport până la ridicarea restricţiei.

(5) La modificarea numărului de curse și a orelor de circulație se va asigura un decalaj de minim 30 de minute pentru plecările din stațiile comune pentru secțiunile de trasee care se suprapun.

a) În cazul în care decalajul de minim 30 de minute nu poate fi respectat, pentru cursele și orele de circulație nou introduse sau modificate stațiile comune pentru secțiunile de trasee care se suprapun vor fi eliminate din traseul pentru care se solicită modificarea. 

b) În cazul în care există propuneri de la mai mulți operatori de transport cu privire la modificarea numărului de curse și a orelor de circulație și astfel nu poate fi asigurat decalajul de minim 30 de minute pentru plecările din stațiile comune pentru secțiunile de trasee care se suprapun, prioritate va avea solicitarea de modificare a traseului mai lung.

Art. 13. (1) Pe perioada de valabilitate a programelor de transport, operatorii de transport rutier pot utiliza la efectuarea curselor de pe un traseu oricare dintre autovehiculele înscrise la atribuirea traseelor din judeţul respectiv pentru care au obţinut licenţe de traseu, dacă au cel puţin aceeaşi capacitate cu cea prevăzută în programul de transport şi care întrunește cel puţin acelaşi punctaj cu al autovehiculului utilizat pentru obţinerea licenţei de traseu.

(2) Înlocuirea unui autovehicul cu care operatorul de transport rutier a obţinut licenţe de traseu pe perioada de valabilitate a programului de transport este permisă, după notificarea consiliului judeţean, numai în următoarele situaţii:

a) la solicitarea motivată a operatorului de transport, alta decât situaţia de la lit. b);

b) prezintă defecţiuni tehnice.

(3) În situaţia prevăzută la alin. (2) lit. a), înlocuirea unui autobuz cu care operatorul de transport rutier a obţinut licenţe de traseu pe perioada de valabilitate a programului de transport judeţean este permisă numai cu un autobuz care are cel puţin aceeaşi capacitate cu cea prevăzută în programul de transport şi care întrunește cel puţin acelaşi punctaj cu al autovehiculului înlocuit, numai după notificarea consiliului judeţean.

(4) În situaţia prevăzută la alin. (2) lit. b), înlocuirea provizorie a autobuzului se poate face pentru perioade însumând maximum 180 de zile pe an calendaristic, în baza documentului/ documentelor eliberat/eliberate de service-ul auto autorizat şi a documentului prin care dovedeşte că a depus copia conformă a licenţei comunitare a autobuzului înlocuit la agenţia teritorială a Autorităţii Rutiere Române - A.R.R. emitente.

(5) Pe toată durata înlocuirii, operatorul de transport rutier va depune copia conformă a licenţei comunitare a autobuzului înlocuit la agenţia teritorială a Autorităţii Rutiere Române - A.R.R. emitente, care o va returna acestuia la sfârşitul perioadei de înlocuire.

(6) Autobuzul cu care se înlocuieşte cel defect, în condiţiile alin. (2) lit. b), trebuie să respecte prevederile de la alin. (3).

(7) Pe perioada înlocuirii se va asigura existenţa la bordul autobuzului a licenţei de traseu.

(8) În cazul în care, având în vedere fluxul mare de călători existent în toate staţiile cuprinse în graficul de circulaţie, este necesară efectuarea traseului cu autobuze de capacitate mai mare decât a celor titulare, înlocuirea autobuzului titular este permisă şi cu un autobuz având capacitatea mai mare decât a celui titular şi care întrunește cel puţin acelaşi punctaj cu al celui înlocuit.

(9) Dacă operatorul economic, câștigător al traseului respectiv, nu poate asigura un autovehicul potrivit alin. (8), acesta poate prelua persoanele aflate peste capacitatea de transport a autobuzului titular cu un autobuz suplimentar, fără a fi condiţionat de respectarea capacităţii de transport prevăzută în programul de transport, dar care să întrunească cel puţin acelaşi punctaj cu al celui titular.

Art. 14. (1) Traseele cuprinse în programul de transport judeţean se atribuie electronic prin Sistemul informatic pentru atribuirea electronică a traseelor naţionale, operat de instituţia cu atribuţii în acest sens conform prevederilor legale, în baza criteriilor de evaluare, solicitantului care întrunește cel mai mare punctaj.

(2) În situaţia în care pentru un traseu s-a depus o singură solicitare valabilă, acesta este atribuit operatorului de transport rutier respectiv.

(3) Pe baza rezultatelor atribuirii electronice, consiliul judeţean emite hotărâre privind traseele atribuite şi licenţele de traseu aferente acestora.

(4) Criteriile de evaluare ale operatorului de transport rutier sunt prevăzute în anexa nr. 3 la Normele metodologice privind aplicarea prevederilor referitoare la organizarea şi efectuarea transportului rutier contra cost de persoane prin servicii regulate la nivel judeţean aprobate prin Ordinul nr. 1158/2336 din 2019, cu modificările și completările ulterioare.

(5) Metodologia de punctare privind criteriile de evaluare este prevăzută în anexa nr. 4 la Normele metodologice privind aplicarea prevederilor referitoare la organizarea şi efectuarea transportului rutier contra cost de persoane prin servicii regulate la nivel judeţean aprobate prin Ordinul Ministrului Transporturilor nr. 1158/2336 din 2019, cu modificările și completările ulterioare.

Art. 15. (1) Cu cel puţin 150 de zile înainte de expirarea valabilității programului de transport judeţean, consiliul judeţean afişează pe site-ul instituţiei următorul program de transport şi calendarul atribuirii electronice a traseelor cuprinse în acesta.
(2) Calendarul unei atribuiri electronice în Sistemul informatic pentru atribuirea electronică a traseelor naţionale, operat şi gestionat de Agenţia pentru Agenda Digitală a României, conform prevederilor legale, va cuprinde cel puţin următoarele informaţii:

a) data introducerii programului de transport judeţean în Sistemul informatic pentru atribuirea electronică a traseelor naţionale de către instituţia care operează şi gestionează acest sistem, care reprezintă data de referinţă prevăzută la pct. 1 din anexa nr. 4;

b) data transmiterii informaţiilor necesare atribuirii electronice, prevăzute în protocolul încheiat de către consiliul judeţean cu instituţia care operează şi gestionează Sistemul informatic pentru atribuirea electronică a traseelor naţionale;

c) perioada de 3 zile calendaristice pentru corectarea/completarea eventualelor erori/omisiuni;

d) perioada de 6 zile calendaristice pentru depunerea solicitărilor în Sistemul informatic pentru atribuirea electronică a traseelor naţionale;

e) perioada de 10 zile calendaristice pentru evaluarea solicitărilor depuse în Sistemul informatic pentru atribuirea electronică a traseelor naţionale de către instituţia care operează şi gestionează acest sistem;

f) data şedinţei de atribuire electronică şi a publicării rezultatelor pentru asigurarea transparenţei de către Agenţia pentru Agenda Digitală a României, care operează şi gestionează Sistemul informatic pentru atribuirea electronică a traseelor naţionale.

Art. 16. (1) Datele la care au loc şedinţele de atribuire se vor stabili după cum urmează:

a) cu 90 de zile înainte de expirarea valabilităţii programului de transport, în vederea atribuirii noilor programe de transport judeţene;

b) cu 30 de zile înainte de expirarea valabilităţii programului de transport judeţean, în vederea atribuirii traseelor rămase nesolicitate sau neatribuite la şedinţele de atribuire prevăzute la lit. a);

c) după intrarea în vigoare a programelor de transport judeţene se vor organiza, în funcţie de necesităţi, şedinţe de atribuire atât pentru traseele cuprinse în programele de transport rămase nesolicitate, neatribuite, nou-introduse, cât şi pentru cele la care există renunţări/retrageri;

d) pentru un traseu cuprins în programele de transport judeţene la care a renunţat un operator de transport rutier sau în cazul în care măsura retragerii licenţei de traseu a rămas definitivă, se va organiza o şedinţă de atribuire în termen de 15 zile de la afişarea traseelor respective pe site-ul consiliului judeţean.

(2) Lista traseelor care au fost atribuite în cadrul fiecărei şedinţe va fi făcută publică de către consiliul judeţean, pe site-ul acestuia, precum şi prin afişare la sediul acestuia.

(3) Lista traseelor rămase nesolicitate sau neatribuite se va afişa pe site-ul consiliilor judeţene, precum şi la sediul acestora, cu 20 de zile înainte de data următoarei şedinţe de atribuire.

(4) Operatorii de transport rutier vor depune toate opţiunile, în format electronic, în vederea atribuirii traseelor cuprinse în programele de transport judeţene, în intervalul de 6 zile cuprins între a 15-a zi şi a 10-a zi inclusiv înainte de data la care se desfăşoară şedinţa de atribuire respectivă.

Art. 17. Solicitările depuse de către operatorii de transport rutier în Sistemul informatic pentru atribuirea electronică a traseelor naţionale vor fi respinse de Agenţia pentru Agenda Digitală a României, care operează şi gestionează acest sistem conform prevederilor legale, în următoarele cazuri:

a) au depăşit termenul prevăzut în calendarul atribuirii pentru depunerea solicitărilor;

b) când operatorul de transport rutier nu deţine autobuze suficiente pentru a efectua cursele pentru care a depus opţiuni;

c) când operatorul de transport rutier nu deţine copii conforme ale licenţei comunitare, valabile la data depunerii opţiunii, suficiente pentru a efectua cursele pentru care a depus opţiuni;

d) când cursele pentru care s-au depus opţiuni nu pot fi efectuate cu acelaşi autobuz sau aceleaşi autobuze nominalizate în solicitare din cauza suprapunerii graficelor de circulaţie;

e) când graficele de circulaţie aferente curselor de pe unul sau mai multe trasee nu permit efectuarea transportului cu autobuzul/autobuzele nominalizat(e) în solicitare, deoarece prin parcurgerea distanţei dintre locul de sosire dintr-o cursă şi locul de plecare în următoarea cursă, cu o viteză de deplasare de 50 km/oră, se depăşeşte ora de plecare în cursa care va urma.

Art. 18. Traseele cuprinse în programul de transport judeţean care nu au fost solicitate sau atribuite la prima şedinţă de atribuire fac obiectul unor noi şedinţe de atribuire.

Art. 19. Licenţa de traseu se eliberează operatorilor de transport de către Autoritatea județeană de transport pentru traseele cuprinse în programele de transport rutier de persoane prin curse regulate, după atribuirea acestora prin hotărâre a consiliului judeţean şi după prezentarea de către operatorul de transport rutier a documentului de plată a tarifului de eliberare. 

Art. 20. (1) Licenţa de traseu se eliberează în numărul de exemplare corespunzător numărului mijloacelor de transport titulare utilizate pentru efectuarea tuturor curselor prevăzute în programul de circulaţie.

(2) Modelul licenţei de traseu este prevăzut în anexa nr. 1 la Normele metodologice privind aplicarea prevederilor referitoare la organizarea şi efectuarea transportului rutier contra cost de persoane prin servicii regulate la nivel judeţean aprobate prin Ordinul nr. 1158/2336 din 2019, iar modelul graficului de circulaţie al acesteia este prevăzut în anexa nr. 2 a aceluiași act normativ. 

Art. 21.  (1) Licenţa de traseu se eliberează pentru o perioadă egală cu perioada de valabilitate a programelor de transport.

(2) Licenţa de traseu este nominală şi nu este transmisibilă.

Art. 22. (1) Renunţarea la licenţa de traseu aferentă se poate face la cererea operatorului de transport rutier. Cererea se depune la Consiliul Judeţean Maramureș cu 60 de zile înainte de încetarea efectuării transportului pe traseul respectiv.
(2) Licenţa de traseu şi graficul de circulaţie aferent traseului pentru care s-a formulat cererea de renunţare se depun de către operatorul de transport la Consiliul Judeţean Maramureș în prima zi lucrătoare de după expirarea acestei perioade.

(3) În cazul eliminării unor trasee cuprinse în programul de transport, care urmează a fi incluse în programul public local din cadrul asociaţiilor de dezvoltare intercomunitare, renunţarea la licenţă se face numai la cererea expresă a operatorului de transport rutier.

(4) În cazul în care operatorul de transport rutier a renunţat la licenţa de traseu pe un traseu, conform art. 12 alin. (1) lit. h) din prezentul regulament, acesta are obligaţia de a presta activitatea de transport până la atribuirea respectivului traseu de către asociaţia de dezvoltare intercomunitară.


Art. 23. (1) Retragerea licenţei de traseu se face de consiliul judeţean emitent în următoarele cazuri:


a) când nu mai sunt îndeplinite condiţiile care au stat la baza eliberării acesteia;


b) în cazul săvârşirii de către operatorul de transport rutier a unor abateri grave, după cum urmează:

(i) când licenţa de traseu a fost obţinută prin furnizarea unor documente care conţineau informaţii eronate;

(ii) când operatorul de transport rutier, deţinător al licenţei de traseu, a încredinţat spre efectuare altui operator de transport rutier curse prevăzute în graficul de circulaţie aferent licenţei de traseu;


c) în cazul săvârşirii de către operatorul de transport rutier a unor abateri repetate, după cum urmează:

(i) în cazul transportului judeţean, când operatorul de transport rutier a efectuat mai puţin de 95% din totalul curselor prevăzute în graficul de circulaţie al licenţei de traseu a se efectua într-o lună calendaristică;

(ii) când operatorul de transport rutier a înlocuit de mai mult de 3 ori unul dintre vehicule fără respectarea prevederilor art. 13 alin. (2) şi (4) din prezentul regulament;


d) la încetarea activităţii operatorului de transport rutier;


e) la suspendarea/retragerea licenţei de transport/licenţei comunitare a operatorului de transport rutier sau pe perioada suspendării acesteia;


f) operatorul de transport rutier are activitatea suspendată;


g) în cazul săvârşirii de către operatorul de transport rutier a unor abateri repetate, după cum urmează:

(i) nerespectarea obligației de a nu îmbarca mai mulți călători decât numărul de locuri pe scaune înscris în certificatul de înmatriculare al vehiculului de mai mult de 5 ori într-o lună calendaristică;

(ii) nepreluarea de mai mult de 5 ori într-o lună calendaristică a călătorilor aflați în stații;

(iii) nerespectarea orelor prevăzute în graficul de circulație din motive ce nu pot fi imputate consiliului judeţean, forţei majore ori cazului fortuit, de mai mult de 5 ori într-o lună calendaristică;

(iiii) nerespectarea traseului prevăzut în graficul de circulație prin abatere de la acesta sau neparcurgerea acestuia în totalitate, din motive ce nu pot fi imputate consiliului judeţean, forţei majore ori cazului fortuit, de mai mult de 3 ori într-o lună calendaristică.

(iiiii) înlocuirea provizorie a autobuzului în caz de defecțiune dacă se depășește  perioada însumată de  maximum 180 de zile pe an calendaristic.

(2) În cazul retragerii licenţei de traseu, operatorul de transport rutier va fi înştiinţat de către consiliul judeţean emitent, fiind obligat să efectueze serviciul de transport pe o perioadă de 60 de zile de la data înştiinţării.

(3) După retragerea licenţei de traseu, traseul respectiv va fi atribuit în cadrul următoarei şedinţe de atribuire prevăzute la art. 16 alin. (1) lit. d) din prezentul regulament.

(4) În cazul în care operatorului de transport rutier i s-a retras licenţa de traseu sau a renunţat la aceasta, din motive ce nu pot fi imputate consiliului judeţean, forţei majore ori cazului fortuit, acesta nu mai poate participa la atribuirea aceluiaşi traseu pe toată perioada de valabilitate a programului de transport.


Art. 24. (1) Consiliul Judeţean Maramureș poate atribui trasee, pe o perioadă de 60 de zile, termen în care se va organiza atribuirea electronică a acestora prin Sistemul informatic pentru atribuirea electronică a traseelor naţionale, pe bază de anunţ public, cu respectarea criteriilor de evaluare prevăzute în anexa nr. 3 la Normele metodologice privind aplicarea prevederilor referitoare la organizarea şi efectuarea transportului rutier contra cost de persoane prin servicii regulate la nivel judeţean aprobate prin Ordinul nr. 1158/2336 din 2019, în următoarele situaţii:


a) în cazul traseelor pentru care operatorii de transport nu au depus solicitare de prelungire conform art. X alin. (2) din Ordonanţa de Urgenţă a Guvernului nr. 51/2019;


b) în cazul în care operatorul de transport renunţă la executarea transportului, fără respectarea termenului de 60 de zile prevăzut la art. 22 alin. (1) din prezentul regulament.


c) în cazul în care operatorul de transport a renunțat la efectuarea unui traseu/i s-a retras licența de traseu conform prevederilor legale în vigoare la data retragerii sau în orice alte cazuri excepționale neimputabile Consiliului Județean Maramureș.

(2) Procedura de atribuire prevăzută la alin. (1) constituie o măsură de urgență și trebuie să respecte prevederile Hotărârii de Consiliu Județean prin care a fost aprobată. 

Art. 25. (1) Pierderea, deteriorarea sau sustragerea licenţelor de traseu se comunică consiliilor judeţene de către operatorul de transport rutier, în termen de 15 zile de la data constatării, acestea înlocuindu-se cu un document nou, cu plata tarifelor aferente.

(2) Pierderea sau sustragerea licenţelor de traseu se publică în Monitorul Oficial al României, Partea a III-a.

Secţiunea a 2-a. Siguranţa rutieră

Art. 26. (1) În scopul prevenirii cauzelor generatoare de evenimente rutiere, operatorii de transport care efectuează transport rutier contra cost de persoane prin servicii regulate au obligaţia să adopte măsurile necesare pentru cunoaşterea, aplicarea şi respectarea reglementărilor legale privind siguranţa rutieră şi a condiţiilor pe care trebuie să le îndeplinească mijloacele de transport şi persoanele cu atribuţii care concură la siguranţa circulaţiei.

(2) Persoanele cu funcţii care concură la siguranţa rutieră sunt: conducătorul auto, persoana desemnată să conducă permanent şi efectiv activitatea de transport rutier a întreprinderii/operatorului de transport/operatorului pentru activităţi conexe transportului rutier, consilierul de siguranţă pentru transportul rutier al mărfurilor periculoase şi inspectorul de conducere auto.

(3) Aceste persoane trebuie să facă dovada că sunt apte din punct de vedere medical şi psihologic pentru ocuparea şi menţinerea în funcţie. 

Art. 27. Operatorii de transport autorizaţi care efectuează serviciul de transport rutier contra cost de persoane prin curse regulate au următoarele îndatoriri: 


1. să respecte reglementările legale privind omologarea, înmatricularea, efectuarea inspecţiilor tehnice periodice, repararea, întreţinerea, reglarea, modificarea constructivă şi reconstrucţia mijloacelor de transport; 


2. să utilizeze mijloace de transport a căror stare tehnică corespunde reglementărilor naţionale de siguranţă rutieră şi de protecţie a mediului înconjurător, cu inspecţia tehnică periodică/revizia tehnică periodică valabilă şi certificate/clasificate/încadrate corespunzător, conform prevederilor legale în vigoare; 


3. în intervalul dintre două inspecţii tehnice periodice/revizii tehnice periodice, să asigure menţinerea mijloacelor de transport într-o stare tehnică corespunzătoare, în vederea încadrării în normele tehnice privind siguranţa circulaţiei rutiere, protecţia mediului şi în categoria de folosinţă conform destinaţiei, utilizând în acest scop numai sisteme, echipamente, componente, entităţi tehnice, piese de schimb, materiale de exploatare şi dotări obligatorii de origine sau omologate/certificate conform legislaţiei în vigoare; 


4. să monteze, prin operatori economici autorizaţi, tahografe şi limitatoare de viteză cu aprobare de model la vehiculele pentru care acestea sunt obligatorii; 


5. să nu permită plecarea în cursă a vehiculelor care au tahograful sau limitatorul de viteză defect, nesigilat ori fără suficiente foi de înregistrare pentru efectuarea întregului parcurs al transportului; 


6. să informeze conducătorii mijloacelor de transport cu privire la regulamentele interne ale întreprinderii şi prevederile relevante ale contractelor colective de muncă; 


7. să verifice pe foile de înregistrare sau pe cartelele conducătorilor auto utilizate modul în care aceştia respectă prevederile legale în vigoare privind perioadele de conducere şi de odihnă şi să ia măsurile necesare pentru a împiedica repetarea unor nereguli în acest sens; 


8. să verifice funcţionarea tahografului şi a limitatorului de viteză, inclusiv cu ocazia analizării diagramelor-tahograf sau a înregistrărilor stocate în memoria cardului conducătorului auto/tahografului digital, după caz; 


9. să nu permită intervenţia persoanelor neautorizate asupra tahografelor şi a limitatoarelor de viteză; 


10. să angajeze transporturile şi să întocmească programul de executare a transporturilor, astfel încât conducătorii mijloacelor de transport şi lucrătorii mobili să poată respecta prevederile legale privind timpul de lucru, de odihnă şi de repaus; 


11. să se asigure că conducătorii mijloacelor de transport respectă normele de protecţie a muncii, protecţie a mediului, prevenire şi combatere a incendiilor, pe tot timpul efectuării transportului; 


12. să asigure efectuarea transporturilor numai în limita numărului de locuri înscris în certificatul de înmatriculare, sau în cazul autovehiculelor clasificate, în limita numărului de locuri pe scaune înscris în certificatul de clasificare ; 


13. să respecte procedurile ce trebuie urmate în caz de accident şi să aplice procedurile corespunzătoare pentru a preveni producerea unor noi accidente sau a unor încălcări grave ale regulilor de circulaţie; 


14. să respecte şi să aplice reglementările legale în vigoare privind transportul rutier al mărfurilor periculoase; 


15. să respecte întocmai legile şi reglementările specifice fiecărei categorii de transport rutier pe care o execută;


16. să nu încredinţeze  vehiculul destinat transportului de persoane prin curse regulate spre a fi condus de către un conducător de auto care nu are atestat profesional;


17. să nu permită conducătorilor de vehicule să plece în cursă sub influenţa băuturilor alcoolice, a substanţelor ori produselor stupefiante sau a medicamentelor cu efecte similare acestora ori într-o stare accentuată de oboseală;


18. să respecte timpii de repaus şi de odihnă, precum şi regimul legal de viteză;


19. să se asigure că persoanele angajate în funcţii care concură la siguranţa rutieră sunt titulare ale unui certificat/atestat profesional valabil conform reglementărilor în vigoare;


20. să se asigure spaţii libere suficiente pentru transportul bagajelor pasagerilor şi să permită transportul mărfurilor/coletelor doar în limita spaţiilor disponibile;


21. să asigure desfăşurarea serviciului de transport la nivelul de calitate, continuitate, regularitate şi capacitate, conform licenţei de transport;


22. să efectueze transport de persoane prin servicii regulate numai cu autobuze dotate cu aparat de marcat electronic fiscal şi cititor de carduri cu posibilitate de transmitere on-line a datelor, conform reglementărilor în vigoare;


23. să transmită organelor de control toate actele/documentele solicitate conform atribuțiilor conferite de legislația în vigoare,  acestora.


Art. 28. Conducătorii mijloacelor de transport au următoarele atribuţii şi responsabilităţi: 


1. să se prezinte pentru efectuarea examinării medicale şi psihologice, iniţială şi periodică, şi să respecte recomandările comisiilor medicale şi psihologice; 


2. să respecte normele şi regulile privind conducerea în condiţii de siguranţă rutieră şi conduită preventivă; 


3. să respecte regulile privind prevenirea accidentelor de muncă în circulaţia rutieră; 


4. să respecte regulile privind încărcarea, repartizarea încărcăturii, asigurarea şi fixarea mărfurilor transportate; 


5. să cunoască şi să respecte măsurile ce trebuie luate după un accident sau incident în ceea ce priveşte asigurarea vehiculului, protecţia personală şi a celorlalţi participanţi la trafic, protecţia mediului, protecţia bunurilor; 


6. să respecte perioadele de conducere şi perioadele de odihnă, conform reglementărilor legale în vigoare, şi să utilizeze corect tahograful; 


7. să nu intervină asupra tahografului sau a limitatorului de viteză pentru scoaterea acestora din uz sau modificarea caracteristicilor de funcţionare; 


8. să respecte întocmai legile şi reglementările specifice fiecărei categorii de transport rutier pe care o execută. 


9. să nu folosească telefoanele mobile în timpul conducerii, 


10. să aibă o conduită profesională corespunzătoare fără să folosească gesturi obscene, injurii, adresarea de expresii jignitoare sau vulgare călătorilor din maşină sau a celorlalţi participanţi la trafic;


11. să poarte permanent ecuson care să cuprindă următoarele elemente de identificare:

- denumirea operatorului de transport:

- numele şi prenumele conducătorului auto;

- seria şi nr. cărţii de identitate;

- fotografia conducătorului auto şi ştampila societăţii;


12. să elibereze legitimaţii de călătorie tuturor călătorilor; 


13. să nu supraîncarce autovehiculul peste capacitatea utilă de transport exprimată prin numărul de locuri pe scaune înscris în certificatul de înmatriculare, sau în cazul autovehiculelor clasificate, în limita numărului de locuri pe scaune înscris în certificatul de clasificare ;  


14. să poarte ţinută obligatorie  compusă din: pantalon lung de culoare închisă, sacou/jachetă de culoare închisă şi cămaşă uni, adaptate în funcţie de sezon; 


15. să emită bilete/legitimaţii de călătorie corespunzătoare tarifelor aferente distanţei parcurse de persoanele transportate;


16. să oprească în toate staţiile prevăzute în graficul de circulaţie aferent licenţei de traseu;


17. să nu oprească pentru urcarea sau coborârea persoanelor transportate în alte locuri decât cele prevăzute în graficul de circulaţie;


18. au  obligaţia de a nu fuma în salonul mijlocului de transport;


19. au obligaţia de a circula cu toate uşile închise după pornirea din staţie.


20. au obligația de a asigura organelor de control accesul la bordul autovehiculelor  verificate și de a pune la dispoziția acestora a tuturor actelor/documentelor solicitate, în conformitate cu prevederile legale.


21. să asigure urcarea şi coborârea bagajelor în/din portbagajul autovehiculului;


22. să nu admită la transport în salonul autovehiculului: 


- materii greu mirositoare; 


- materii inflamabile; 


- butelii de aragaz; 


- butoaie cu carbid; 


- tuburi de oxigen; 



- materiale explozibile; 


- filme cinematografice neambalate în cutii metalice; 


- produse caustice; 


- materiale sau obiecte care prin natura, formatul ori dimensiunile lor pot produce  daune sau pot murdări autovehiculul, bagajele ori îmbrăcămintea călătorilor; 


23. în salonul autovehiculului pot fi transportate numai bagajele de mână, care pot fi ţinute în mână sau în plasa portpachet.

 
În salonul autovehiculului nu pot fi transportate bagajele care:

- nu se încadrează în categoria bagajelor de mână; 
- conţin produse neadmise la transport; 
- sunt aşezate pe culoarul de acces sau pe platforma din faţă ori din spate a autovehiculului; 


24. să nu admită la transport bagajele aşezate pe scaunele libere din salonul autovehiculului, chiar dacă spaţiul rămas neutilizat de către pasageri ar permite acest lucru;


Art. 29. Operatorii de transport care efectuează transport rutier contra cost de persoane prin servicii regulate vor întreprinde o investigaţie pe linie administrativă în toate cazurile de accidente de circulaţie în care au fost angajate vehiculele utilizate, indiferent de gravitatea accidentului. 

Art. 30. Rezultatele cercetării administrative vor sta la baza adoptării măsurilor ce se impun pentru eliminarea repetării cauzelor generatoare de evenimente rutiere. 

CAPITOLUL III. Administrarea serviciului de transport rutier judeţean de persoane prin curse regulate 

Secţiunea 1.Obligațiile Consiliului Județean față de operatori

Art. 31. Consiliul Judeţean Maramureș are următoarele obligaţii faţă de operatorii de transport:

a) să asigure un tratament egal şi nediscriminatoriu pentru toţi operatorii de transport rutier; 

b) să asigure accesul operatorilor de transport rutier pentru realizarea serviciului într-un mediu concurenţial şi transparent;

c) să reglementeze, prin norme locale, modul de organizare şi funcţionare a serviciului;

d) să păstreze confidenţialitatea informaţiilor, altele decât cele publice, cu privire la activitatea operatorilor de transport rutier.
Secțiunea a 2-a. Drepturile şi obligaţiile operatorilor de transport rutier

Art. 32. Drepturile şi obligaţiile operatorilor de transport rutier care desfăşoară activităţi de transport public judeţean de persoane sunt prevăzute în prezentul regulament, precum și în alte norme legale în vigoare.


Art. 33. Operatorii de transport care desfăşoară activităţi de transport rutier contra cost de persoane prin servicii regulate au următoarele drepturi: 

a) să încaseze tarifele aferente transportului;

b) să utilizeze infrastructura tehnico-edilitară a sistemului de transport;

c) să ceară întreruperea serviciului în cazul în care continuarea activităţii ar conduce la crearea de importante prejudicii pentru aceștia.

Art. 34. Operatorii de transport rutier vor efectua serviciul cu respectarea următoarelor obligaţii:


1. a) să asigure afişarea vizibilă, în părţile din faţă şi lateral dreapta, pe timpul executării transportului placa de traseu cu indicarea executantului şi a caracterului cursei, al indicativului de traseu şi a denumirii traseului în care să se specifice capetele de traseu şi localitatea intermediară conform programului de transport aprobat, 


     b) placa de traseu va avea dimensiunile unui format A3, pentru toate mijloacele de transport, conform machetei, cu excepţia celor prevăzute  cu sistem de afişaj din fabricaţie:

	JUDEŢUL  MARAMUREȘ
CURSĂ REGULATĂ

Cod traseu 001

BAIA MARE-TÂRGU LĂPUȘ-VIMA MARE



	 S.C. POPESCU S.R.L.


- fontul folosit pentru „denumirea județului”, „cursă regulată”, „cod traseu” și „denumirea operatorului” va fi Arial, boldat, cu dimensiunea de 48, iar pentru traseu cu dimensiunea de minim 72. 

- placa de traseu va fi pe fond verde pal cu textul de culoare neagră, așezată în față în partea dreaptă a parbrizului, obligatoriu în poziție verticală, nu culcată pe bordul mașinii.

- la partea din spate a mijlocului de transport se va afişa cel puţin indicativul (codul) traseului. Elementelor de informare menţionate anterior la va fi asigurată în permanenţă vizibilitatea, şi vor fi iluminate corespunzător pe timp de noapte sau în condiţii de vizibilitate scăzută; 


2. să supravegheze urcarea şi coborârea pasagerilor;


3. mijlocul de transport nu trebuie să circule cu uşile deschise sau cu pasageri pe scara autovehicului;


4. să nu admită la transport în salonul autovehiculului: 


- materii greu mirositoare; 


- materii inflamabile; 


- butelii de aragaz; 


- butoaie cu carbid; 


- tuburi de oxigen;
 

- materiale explozibile; 


- filme cinematografice neambalate în cutii metalice; 


- produse caustice; 


- materiale sau obiecte care prin natura, formatul ori dimensiunile lor pot produce  daune sau pot murdări autovehiculul, bagajele ori îmbrăcămintea călătorilor; 


- obiecte sau mărfuri interzise la transport prin dispoziţiile legale;


5. să nu supraîncarce autovehiculul peste capacitatea utilă de transport, exprimată prin numărul de locuri pe scaune înscris în certificatul de înmatriculare; 

6. să nu oprească pentru urcarea sau coborârea pasagerilor în alte locuri decât cele prevăzute în graficul de circulaţie; 

7. să asigure gratuit readucerea călătorilor  la punctul de plecare în cazul în care călătoria nu se poate realiza până la destinaţie din cauză de forţă majoră sau din vina transportatorului;


8. a) numărul de mijloace de transport necesare pentru înlocuirea celor care efectuează cursele cuprinse în programul de transport în cazul apariţiei unor defecţiuni ale acestora, se stabileşte în cuantum de 10% din necesarul auto activ de mijloace de transport (dar nu mai puţin de un mijloc de transport conform programului de transport judeţean aprobat), cu condiţia ca vehiculul să aibă copia conformă a licenţei de transport valabilă, în vederea asigurării în termen de maxim de 3 ore a transportului persoanelor rămase pe traseu;

b) să folosească maşina de rezervă numai în cazul unei defecţiuni tehnice sau pentru preluarea fluxului de călători ca dublură în condiţiile stabilite de prezentul regulament ; în cazul unei defecţiuni, aceasta trebuie justificată cu acte doveditoare, iar  Autoritatea Judeţeană de Transport trebuie notificată;

c) să înlocuiască un autovehicul titular pentru care a obţinut licenţă de traseu, numai după notificarea în scria a Consiliului Judeţean, cu respectarea capacităţii şi a punctajului. 

d) să înlocuiască titularele de traseu declarate defecte doar după depunerea copiei conforme aferente licenței comunitare a autovehicului înlocuit, la agenția teritorială a Autorității Rutiere Române – A.R.R. emitente și după depunerea dovezii emise de A.R.R.  la consiliului  judeţean; 


9. să asigure călătorii şi bagajele acestora pentru riscurile ce cad în sarcina operatorului de transport; 

10. să emită legitimaţii de călătorie înseriate, înregistrate ca documente cu regim special şi corespunzătoare sumelor încasate pentru călătorie;

  11. să nu permită călătoria decât în baza legitimaţiilor de călătorie/abonamentelor valabile, precum şi a legitimaţiilor speciale;

  12. în salonul autovehiculului pot fi transportate numai bagajele de mână, care pot fi ţinute în mână sau în plasa portpachet.

 
În salonul autovehiculului nu pot fi transportate bagajele care:

- nu se încadrează în categoria bagajelor de mână; 
- conţin produse neadmise la transport; 
- sunt aşezate pe culoarul de acces sau pe platforma din faţă ori din spate a autovehiculului; 


13. să nu admită la transport bagajele aşezate pe scaunele libere din salonul autovehiculului, chiar dacă spaţiul rămas neutilizat de către pasageri ar permite acest lucru; 


14. să execute transportul strict în conformitate cu programul de  circulaţie prin respectarea orelor,  a stațiilor și a capetelor de traseu prevăzute în graficul de circulație. Se poate accepta o întârziere de maxim 15 minute în funcție de condițiile de trafic. Plecarea din stație înainte de ora prevăzută în graficul de circulație este interzisă.


15. să asigure oprirea în toate staţiile prevăzute în programul de circulaţie;


16. să nu blocheze staţiile publice prin parcarea autovehiculelor deţinute sau pentru efectuarea unor lucrări de întreţinere/reparaţii la acestea;


17. să asigure vânzarea biletelor la capetele de linie şi în autovehicul, inclusiv cu anticipaţie;


18. la emiterea abonamente lor să respecte reglementările în vigoare;


19. să nu emită legitimaţii de călătorie peste capacitatea autovehicului exprimată prin numărul de locuri pe scaune;


20. să asigure transportul gratuit al copiilor sub 5 ani, în condiţiile în care aceştia nu ocupă locuri separate;

21. autovehiculele trebuie să aibă inspecţia tehnică periodică efectuată la termen;


22. să asigure întreţinerea, salubrizarea şi curăţarea permanentă, să realizeze dezinfecţia vehiculelor de două ori pe lună şi să asigure un climat favorabil în mijloacele de transport ;


23. la controlul în trafic să prezinte documente justificative din care să reiasă că dezinfecţia  vehiculelor a fost efectuată, de către o firmă sau persoana autorizată conform reglementărilor în vigoare;


24. în interiorul autovehiculului trebuie să existe afişat numele conducătorului auto, precum şi programul de circulaţie, care să cuprindă inclusiv stațiile în care oprește, al traseului respectiv;


25. autovehiculele trebuie să fie echipate cu instalaţie de încălzire/condiţionare a aerului în stare de funcţionare la parametri normali pentru a asigura un grad de confort termic corespunzător în mijlocul de transport;


26. la bordul autovehiculului trebuie să existe mijloace pentru prevenirea şi combaterea incendiilor, precum şi ciocan pentru spart geamurile, în caz de necesitate;


27. în perioada de iarnă, autovehiculul trebuie să fie echipat corespunzător circulaţiei pe drumuri cu aderenţă scăzută; 


28. autovehiculele trebuie să fie dotate cu tahograf în condiţiile stabilite de lege, care va fi în funcţiune pe toată durata desfăşurării transportului, conform reglementărilor în vigoare;


29. în interiorul autovehiculului trebuie afişat tariful de transport pe bază de bilet, pe zone kilometrice;


30. autovehiculul trebuie să aibă locuri rezervate pentru invalizi, bătrâni, femei însărcinate, persoane cu copii în braţe;


31. să accepte la transport toţi călătorii care au legitimaţii de călătorie valabile pentru cursa respectivă, în limita capacităţii autovehiculului ;


32. să afişeze, în fiecare staţie menţionată în graficul de circulație, orele de sosire şi de plecare în mod distinct pentru fiecare traseu operat;

33. la cel puţin unul din capetele de traseu, prin registrul de mişcare, să se evidenţieze cursele proprii plecate şi sosite ;


34. să se asigure realizarea tuturor curselor, iar în caz de imobilizare/ defecțiune a autovehiculelor, să ia măsuri de înlocuire a acestora în regim de urgență ;


35. să anunţe anticipat cursele care nu pot fi executate din cauză de forţă majoră sau alte cauze, la capetele de linie şi în limita posibilităţiilor şi pe traseu ;


36. să asigure suplimentar autovehicule pentru preluarea fluxurilor ocazionale de călători de pe traseele deservite în exclusivitate;


37. cursele dubluri efectuate ocazional pentru preluarea unui flux suplimentar de călători existent temporar în punctele de îmbarcare sau cele efectuate pentru preluarea pasagerilor de la un vehicul rămas imobilizat în traseu nu se consideră curse noi . Acestea se efectuează după acelaşi program de circulaţie ca al cursei dublate, în următoarele condiţii :


- depăşirea capacităţii de preluare a autovehiculului titular ;


- menţionarea în foaia de parcurs a caracterului cursei ;


- asigurarea existenţei la bordul autobuzului suplimentar a licenţei de traseu și a graficului de circulație în copie, stampilată şi semnată de către administratorul operatorului de transport, având înscris în mod expres: „Subsemnatul __________________, declar pe propria răspundere, sub sancţiunea legii penale, privind falsul în declaraţii, că prezentul act este conform cu originalul”;


38. autovehiculele trebuie să aibă un aspect estetic corespunzător, suprafaţa destinată reclamelor publicitare să nu depăşească  50 % din suprafaţa totală a maşinii;


39. autovehiculele trebuie să fie inscripţionate cu însemnele operatorului de transport rutier (denumirea) în aşa fel încât să fie vizibile de la distanţă;


40. operatorii de transport vor afişa la loc vizibil, în mijloacele de transport, obligaţiile lor faţă de utilizatorii serviciilor de transport, cât şi obligaţiile utilizatorilor serviciilor de transport faţă de operatori, precum şi numele, prenumele şi datele de contact ale persoanei desemnate din cadrul întreprinderii/operatorului să se ocupe de soluţionarea sesizărilor şi reclamaţiilor;


41. să furnizeze, Consiliului Județean Maramureș - Autoritatea de Transport, copiile documentelor reînnoite după expirarea celor existente sau modificate în urma hotărârilor privind actualizarea programului de transport, în termen de 15 zile de la emiterea acestora ;


42. să depună trimestrial la Autoritatea Județeană de Transport o statistică cu numărul mediu de călători pe fiecare traseu operat ;

          43. să notifice întreruperea prestării serviciului, în termenul şi condiţiile prevăzute de Ordinul Ministrului Transporturilor  nr. 1158/2336 din 2019.

Secţiunea a 3-a. Drepturile şi obligaţiile utilizatorilor

Art. 35. Au calitatea de utilizatori beneficiarii transportului, persoane fizice sau juridice.


Art. 36. (1) Principalele drepturi ale utilizatorilor sunt următoarele:

a) să beneficieze, liber şi nediscriminatoriu de serviciul de transport;

b) să le fie aduse la cunoştinţă hotărârile Consiliului Judeţean Maramureș, cu privire la transportul rutier contra cost de persoane prin curse regulate;

c) să sesizeze Consiliului Judeţean Maramureș orice deficienţe constatate în efectuarea transportului rutier contra cost de persoane prin servicii regulate şi să facă propuneri vizând înlăturarea acestora;

d) să aibă acces la informaţiile publice; 

e) să conteste hotărârile Consiliului Judeţean Maramureș în vederea prevenirii sau reparării unui prejudiciu direct ori indirect provocat de acestea, în condiţiile legii; 

f) să fie consultaţi, direct sau prin intermediul administraților publice locale, în procesul de elaborare şi adoptare a deciziilor, strategiilor şi reglementărilor privind transportul rutier contra cost de persoane prin servicii regulate; 

(2) Anumite categorii de utilizatori, persoane fizice, beneficiază, în condiţiile legii, de facilităţi pentru plata serviciului. 

Art. 37. Principalele obligaţii ale utilizatorilor sunt următoarele :

a) să deţină legitimaţii de călătorie valabile sau alte documente stabilite prin lege;

b) să achite costul legitimaţiilor de călătorie valabile pentru călătoriile pe care le efectuează, conform tarifelor menţionate lizibil pe acestea;

c) să nu aducă prejudicii bunurilor sistemelor de transport din domeniul public sau privat;

d) să aibă un comportament civilizat în raport cu personalul prestatorilor de servicii, precum şi cu ceilalţi utilizatori.

CAPITOLUL IV. Răspunderi şi sancţiuni


Art.38. (1) Încălcarea dispoziţiilor prezentului regulament atrage răspunderea civilă, contravenţională sau penală, după caz.

(2) Constituie contravenţie şi se sancţionează cu amendă de la 500 la 1000 lei, fapta conducătorului auto constând în nerespectarea prevederilor art. 28 punctele 10, 11, 14, 18, 19, 21, 23, 24 din Regulament privind atribuţiile şi responsabilităţiile în realizarea serviciului.

(3) Constituie contravenţie şi se sancţionează cu amendă de la 1.000 la 2.000 lei fapta conducătorului auto constând în nerespectarea art. 28, pct. 20 și 22.

(4) Constituie contravenţie şi se sancţionează cu amendă de la 3.000 lei la 5.000 lei, faptele operatorilor de transport rutier constând în nerespectarea  prevederilor art. 34 punctele : 1 - lit. b, 4, 5, 7, 8, 9, 20, 22, 23, 24, 25, 36, 37, 39, 40 și 41 din Regulament privind obligaţiile operatorilor de transport în realizarea serviciului.

(5) Constituie contravenţie şi se sancţionează cu amendă de la 4.000 lei la 5.000 lei, fapta operatorilor de transport rutier constând în nerespectarea prevederilor art. 27 punctele 16 și 23, ale art. 34 punctele 14, 15, 19, 32 și 34.

 (6) Constatarea contravenţiilor prevăzute la alin. (2) - (5) şi aplicarea sancţiunilor se fac de către împuterniciţii preşedintelui consiliului judeţean.

(7) Contravenientul poate achita, în termen de cel mult 15 zile de la data încheierii procesului-verbal ori, după caz, de la data comunicării acestuia, jumătate din minimul amenzii prevăzute la alin.(2) - (5), agentul constatator făcând menţiune despre această posibilitate în procesul-verbal.


Art. 39.Contravenţiilor prevăzute la art. 38 alin. (2) – (5) le sunt aplicabile dispoziţiile Ordonanţei Guvernului nr. 2/2001 privind regimul juridic al contravenţiilor, cu modificările şi completările ulterioare.

CAPITOLUL V. Dispoziţii finale

Art. 40. Prezentul regulament poate fi modificat şi completat prin hotărâre a Consiliului Judeţean Maramureș.


Art. 41. Prezentul regulament va fi publicat după aprobare pe site-ul Consiliului Județean Maramureș prin grija compartimentului de specialitate.

